**Spune, mândro**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spune, mândro, mergi, nu mergi?

Din două una să-ţi alegi

Spune, mândro, vrei, nu vrei?

Că colea mă roagă trei.

Aide, mândro, să fugim,

Unde-om putea să trăim,

Că satul ni s-a mărit

Şi nu mai e de trăit.

Unde sunt cu trei, cu doi,

Vorba le e tot de noi,

Şi fac sfaturi pe ascuns

Să ne facă-un neajuns.

Vină, mândro, mai curând

Că de nu, te las plângând

Şi mă duc peste Muscel

Unde n-am duşmani de fel,

Că n-am ce-mpărţi cu el.